dh-unibe/image-text_koenigsfelden-charters-post-1500 huggingface dataset:
Wir, Margretta, aͤbbtissin, und gemeyner convent des gotzhusses Gnädental des ordens von Cyteils in
Costentzer bystum gelaͤgen, bekennent und tuͦnd kund maͤnglklichem mit disem brieff, das mitt zitlichē
vorbetrachtung und ein helligem rätt, so wir under unns selb gehept, wol bedächtenklich einen wechssel
fürgenom̄en und getàn hand umb komlicher gelaͤgenheit unnsˀs gotzhusses nutz zuͦ verfuͤgen, mit den erwirdigen, geistlichen bruͦdren, dem gardian und gemeynen convent der kùngklichen gestiff zuͦ Kùngsvelden, namlich einen mùt kernnen gelts järlichs und ewiges zinses, so wir habent uff einer matten
zuͦ Mùlinen, mit ir gerechtikeit, so byszhar unns zuͦ zins in gangen und zuͦgehoͤrig gewessen ist,
nach ufwysung unnsˀ zins buͦcher und roͦdel, den selben mùt mit aller unnsˀ gerechtikeit vertigen,
und ùber geben wir mit disem brieff den vor gemelten gardyan und dem convent und gemelter
stifft zuͦ Kùngszvelden in aller masz und wisz, den selben nun hinenfùr in ze pringen und zenaͤmen,
als ir lesz und eygen guͦt, mit recht, oder susz wie sich das begipt und notùrfftig sin wirt. des
halb die vor gemeltn̄ bruͦder fùr sich und ir nachkom̄en von des gotzhusses Kùngsvelden weg₎
unns da wider geeygnet einen mùt kernnen jaͤrlichs und ewiges zinses, so sy gehept, ab dem
hoff zuͦ Bùschikon gande und harkom̄en was von fròw Annen von Griffense, geben haben, also das wir
den selben mùt kernnen nun fùr hin soͤllen und moͤgen in naͤmen, beziechen und inpringen nach
zins gewonheit fùr alle irrung und intrag, lut des brieffs, so wir darumb hand. zuͦ urkund disz
wechsels und tusches, so hand wir, obgemeltn̄ äbbtissin un̄ con̄vent, unnsˀs con̄ventssigel offenlich
gehenckt an disen brieff, so geben ist uff mendag nach sant Urbans, des heiligen bapst, tag, des
järs als man zalt von der gepurt Cristy, unnsˀs lieben herren, viertzechen hundert nùntzig und
syben järe.
Konigsf. 840
✳
Staatsarchiv
AARGAU
wechselbrieff um̄ j mt k₎
zuͦ Mùlinenn ✳ vō den
fròwn̄ zuͦ Gnadental ✳ und
den Barfuͦssenn ✳
anno m° iiijc lxxxxvij jar
luͦg im Barfuͦsser berein und zinsbuͦch im xxxj jar ✳ wie das
witter vˀtauschet ist
✳
Mùlinen ✳
✳
✳ K ✳
✳ D ✳ 75 ✳